Návrh SMERNICA EURÓPSKEHO PARLAMENTU A RADY, ktorou sa zrušuje smernica Rady 93/5/EHS z 25. februára 1993 o pomoci členských štátov Komisii a o ich spolupráci pri vedeckom skúmaní otázok týkajúcich sa potravín /* COM/2014/0246 final - 2014/0132 (COD) */





DÔVODOVÁ SPRÁVA Komisia predkladá návrh smernice Európskeho parlamentu a Rady, ktorou sa zrušuje smernica Rady 93/5/EHS z 25. februára 1993 o pomoci členských štátov Komisii a o ich spolupráci pri vedeckom skúmaní otázok týkajúcich sa potravín. 1. KONTEXT NÁVRHU Komisia v decembri 2012 spustila Program regulačnej vhodnosti a efektívnosti[1] (REFIT) s cieľom zabezpečiť jednoduchý, jasný, stabilný a predvídateľný regulačný rámec pre podniky, pracovníkov a občanov. V tejto súvislosti sa Komisia zaviazala zrušiť pravidlá, ktoré sú už zbytočné alebo zastarané. Cieľom smernice Rady 93/5/EHS bolo zaistiť riadne fungovanie Vedeckého výboru pre potraviny posilňovaním vedeckej podpory zo strany členských štátov a riadením spolupráce s príslušnými vnútroštátnymi orgánmi vo vedeckých otázkach súvisiacich s bezpečnosťou potravín. Vedecký výbor pre potraviny bol pôvodne zriadený rozhodnutím Komisie 74/234/EHS[2], následne ho nahradil Vedecký výbor pre potraviny zriadený rozhodnutím Komisie 95/273/ES[3] a napokon Vedecký výbor pre potraviny zriadený rozhodnutím Komisie 97/579/ES[4]. Podľa nariadenia Európskeho parlamentu a Rady (ES) č. 178/2002[5] vedecké úlohy zverené Vedeckému výboru pre potraviny prevzal vedecký výbor a vedecké pracovné skupiny Európskeho úradu pre bezpečnosť potravín (ďalej len „EFSA“). Rozhodnutie Komisie 97/579/ES, ktorým sa zriadil Vedecký výbor pre potraviny, bolo následne zrušené rozhodnutím Komisie 2004/210/ES[6]. Podľa nariadenia (ES) č. 178/2002 sa EFSA stal aj príslušným orgánom na podporu vedeckej spolupráce s členskými štátmi a príslušnými národnými orgánmi pôsobiacimi v oblastiach, ktoré patria do pôsobnosti úradu. Smernica Rady 93/5/EHS je preto zastaraná a mala by sa zrušiť. Povaha smernice Rady si nevyžaduje vysvetľujúce dokumenty uvedené v spoločnom politickom vyhlásení členských štátov a Komisie z 28. septembra 2011[7]. Komisia sa týmto vyzýva, aby prijala tento návrh a bezodkladne ho predložila Európskemu parlamentu, Rade, Európskemu hospodárskemu a sociálnemu výboru, ako aj národným parlamentom. 2. VPLYV NA ROZPOČET Návrh nemá žiadny vplyv na rozpočet Únie. 2014/0132 (COD) Návrh SMERNICA EURÓPSKEHO PARLAMENTU A RADY, ktorou sa zrušuje smernica Rady 93/5/EHS z 25. februára 1993 o pomoci členských štátov Komisii a o ich spolupráci pri vedeckom skúmaní otázok týkajúcich sa potravín (Text s významom pre EHP) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[8], konajúc v súlade s riadnym legislatívnym postupom, keďže: (1) Komisia sa v rámci Programu regulačnej vhodnosti a efektívnosti (REFIT) zaviazala zabezpečiť jednoduchý, jasný, stabilný a predvídateľný regulačný rámec pre podniky, pracovníkov a občanov. (2) Cieľom smernice Rady 93/5/EHS[9] bolo zaistiť riadne fungovanie Vedeckého výboru pre potraviny posilňovaním jeho vedeckej podpory zo strany členských štátov a riadením spolupráce s príslušnými vnútroštátnymi orgánmi vo vedeckých otázkach súvisiacich s bezpečnosťou potravín. (3) Podľa nariadenia Európskeho parlamentu a Rady (ES) č. 178/2002[10] úlohy Vedeckého výboru pre potraviny uvedené v smernici 93/5/EHS prevzal Európsky úrad pre bezpečnosť potravín (ďalej len „EFSA“) a v súčasnosti ich stanovuje nariadenie (ES) č. 178/2002 (4) Rozhodnutie Komisie 97/579/ES[11], ktorým sa zriadil Vedecký výbor pre potraviny, bolo zrušené rozhodnutím Komisie 2004/210/ES[12]. (5) Podľa nariadenia (ES) č. 178/2002 sa EFSA stal aj príslušným orgánom na podporu vedeckej spolupráce s členskými štátmi a príslušnými národnými orgánmi pôsobiacimi v oblastiach, ktoré patria do jeho pôsobnosti. V článku 22 nariadenia (ES) č. 178/2002 sa konkrétne stanovuje, že EFSA musí pôsobiť v úzkej spolupráci s príslušnými orgánmi v členských štátoch a členské štáty s ním musia spolupracovať, aby zabezpečili splnenie jeho poslania. (6) Smernica 93/5/ES je preto zastaraná a mala by sa zrušiť, PRIJALI TÚTO SMERNICU: Článok 1 Smernica Rady č. 93/5/EHS sa zrušuje. Článok 2 Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do [posledný deň dvanásteho mesiaca po uverejnení tejto smernice v Úradnom vestníku Európskej únie]. Členské štáty Komisii bezodkladne oznámia znenie týchto ustanovení a priamo v prijatých ustanoveniach alebo pri ich úradnom uverejnení uvedú odkaz na túto smernicu. Podrobnosti o odkaze upravia členské štáty. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 3 Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie. Článok 4 Táto smernica je určená členským štátom. V Bruseli Za Európsky parlament Za Radu predseda predseda [1] COM(2012) 746 final. [2] Rozhodnutie Komisie 74/234/EHS zo 16. apríla 1974 o zriadení Vedeckého výboru pre potraviny (Ú. v. ES L 136, 20.5.1974, s. 1). [3] Rozhodnutie Komisie 95/273/ES zo 6. júla 1995 o zriadení Vedeckého výboru pre potraviny (Ú. v. ES L 167, 18.7.1995, s. 22). [4] Rozhodnutie Komisie 97/579/ES z 23. júla 1997, ktorým sa zriaďujú vedecké výbory v oblasti zdravia spotrebiteľov a bezpečnosti potravín (Ú. v. ES L 237, 28.8.1997, s. 18). [5] Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1). [6] Rozhodnutie Komisie 2004/210/ES z 3. marca 2004, ktorým sa zriaďujú vedecké výbory v oblasti bezpečnosti spotrebiteľov, zdravia obyvateľstva a životného prostredia (Ú. v. EÚ L 66, 4.3.2004, s. 45). [7] Ú. v. EÚ C 369, 17.12.2011, s. 14. [8] Ú. v. EÚ L [...], [...], s. [...]. [9] Smernica Rady 93/5/EHS z 25. februára 1993 o pomoci členských štátov Komisii a o ich spolupráci pri vedeckom skúmaní otázok týkajúcich sa potravín (Ú. v. ES L 52, 4.3.1993, s. 18). [10] Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES. L 31, 1.2.2002, s. 1). [11] Rozhodnutie Komisie 97/579/ES z 23. júla 1997, ktorým sa zriaďujú vedecké výbory v oblasti zdravia spotrebiteľov a bezpečnosti potravín (Ú. v. ES L 237, 28.8.1997, s. 18). [12] Rozhodnutie Komisie 2004/210/ES z 3. marca 2004, ktorým sa zriaďujú vedecké výbory v oblasti bezpečnosti spotrebiteľov, zdravia obyvateľstva a životného prostredia (Ú. v. EÚ L 66, 4.3.2004, s. 45).